ข้อบัญญัติองค์การบริหารส่วนตำบลบางโปรง เรื่อง การลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลบางโปรง พ.ศ. 2559 
ข้อบัญญัติองค์การบริหารส่วนตำบลบางโปรง
ข้อบัญญัติองค์การบริหารส่วนตำบลบางโปรง
เรื่อง
การลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลบางโปรง
พ.ศ. ๒๕๕๙[๑]
 

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไข เพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลบางโปรง โดยความเห็นชอบของสภาองค์การบริหารส่วนตำบลบางโปรงและนายอำเภอเมืองสมุทรปราการ
จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลบางโปรง เรื่อง การลดหย่อน
ไม่ต้องเสียภาษีบำรุงท้องที่ในเขตองค์การบริหารส่วนตำบลบางโปรง พ.ศ. ๒๕๕๙

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลบางโปรงนับแต่วันถัดจากวันประกาศ
โดยเปิดเผยที่สำนักงานองค์การบริหารส่วนตำบลบางโปรงเป็นต้นไป

ข้อ
๓ บรรดาข้อบัญญัติ
ระเบียบคำสั่งอื่นใด ในส่วนที่ตราไว้แล้วในข้อบัญญัตินี้หรือซึ่งขัด
หรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า
พื้นที่ดินและให้หมายความรวมถึงพื้นที่ที่เป็นภูเขาหรือที่มีน้ำด้วย
บุคคลธรรมดา หมายความว่า
บุคคลตามความหมายแห่งประมวลกฎหมายแพ่งและพาณิชย์และให้หมายความรวมถึงคณะบุคคลที่มิใช่นิติบุคคลด้วย
ที่อยู่อาศัย หมายความว่า
บ้านเรือน ตึก กระท่อม หรือสิ่งปลูกสร้างที่คล้ายคลึงใด ๆ ที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบกิจการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งให้ประโยชน์ในการเลี้ยงสัตว์ที่เป็นประโยชน์ ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก, แมลง, สัตว์บกหรือสัตว์น้ำ
หรือครึ่งบกครึ่งน้ำใด ๆ ก็ตามโดยการเลี้ยงสัตว์ในที่ดินดังกล่าว
อาจเป็นสถานที่ให้อาหารสัตว์หรือแหล่ง อาหารของสัตว์หรือแหล่งพักนอนของสัตว์
แหล่งควบคุมกักกันสัตว์หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ประโยชน์ในการเพาะปลูกพืชผล ที่เป็นประโยชน์ในการประกอบอาชีพ
หรือยังชีพโดยอาจเป็นพืชล้มลุกพืชยืนต้นหรือพืชน้ำใด ๆ ก็ตาม ของเจ้าของที่ดิน
ปี หมายความว่า ปีปฏิทิน

ข้อ
๕ บุคคลธรรมดารายหนึ่งรายใดหรือหลายคนซึ่งเป็นเจ้าของที่แปลงเดียวหรือหลายแปลงในเขตองค์การบริหารส่วนตำบลบางโปรง
และใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตน
หรือประกอบกสิกรรมของตน ให้ลดหย่อนภาษีบำรุงท้องที่เป็นจำนวนสามไร่
การลดหย่อนภาษีตามวรรคหนึ่ง
เจ้าของที่ดินรายหนึ่งหรือหลายรายร่วมกันมีสิทธิได้รับลดหย่อน ตามข้อบัญญัตินี้
สำหรับที่ดินแปลงเดียวหรือหลายแปลงเพียงคราวเดียว

ข้อ
๖ กรณีที่ดินมีสิ่งปลูกสร้างและใช้สิ่งปลูกสร้างนั้นเป็นสถานประกอบกิจการค้าหรือให้เช่า
ไม่ได้รับการลดหย่อนสำหรับของส่วนที่ดินที่มีสิ่งปลูกสร้างที่ใช้เป็นสถานประกอบกิจการค้าหรือให้เช่านั้น

ข้อ
๗ ให้นายกองค์การบริหารส่วนตำบลบางโปรงเป็นผู้รักษาการให้เป็นไปตามข้อบัญญัตินี้
และให้มีอำนาจออกระเบียบ ข้อบังคับ ประกาศ หรือคำสั่ง
เพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๒๗
กุมภาพันธ์ พ.ศ. ๒๕๖๐
พงษ์วรรณ ศุขโภคา
นายกองค์การบริหารส่วนตำบลบางโปรง


























ภวรรณตรี/จัดทำ
๒๙ พฤศจิกายน
๒๕๖๐

ปวันวิทย์/ตรวจ
๒๖ ธันวาคม
๒๕๖๐























[๑] ราชกิจจานุเบกษา
เล่ม ๑๓๔/ตอนพิเศษ ๒๘๗ ง/หน้า ๒๐๖/๒๓ พฤศจิกายน ๒๕๖๐